***Suvestinė redakcija nuo 2024-05-16***

*Sprendimas paskelbtas: TAR 2017-10-18, i. k. 2017-16465*



**KAUNO MIESTO SAVIVALDYBĖS TARYBA**

**SPRENDIMAS**

**DĖL VISUOMENINĖS PASKIRTIES OBJEKTŲ PRIEINAMUMO DIDINIMO PROGRAMOS PATVIRTINIMO**

2017 m. spalio 17 d. Nr. T-697

Kaunas

Vadovaudamasi Lietuvos Respublikos vietos savivaldos įstatymo 6 straipsnio 13, 29 ir 38 punktais, 50 straipsnio 3 dalimi ir atsižvelgdama į Kauno miesto savivaldybės 2017–2019 metų strateginį veiklos planą, patvirtintą Kauno miesto savivaldybės tarybos 2017 m. vasario 7 d. sprendimu Nr. T-12 „Dėl Kauno miesto savivaldybės 2017–2019 metų strateginio veiklos plano patvirtinimo“, Kauno miesto savivaldybės taryba  n u s p r e n d ž i a:

1. Patvirtinti Visuomeninės paskirties objektų prieinamumo didinimo programą (pridedama).

2. Pripažinti netekusiu galios Kauno miesto savivaldybės tarybos 2008 m. lapkričio 13 d. sprendimą Nr. T-558 „Dėl Visuomeninės paskirties objektų pritaikymo gyventojų bendrajai kultūrai puoselėti programos patvirtinimo“ su visais pakeitimais ir papildymais.

Savivaldybės meras   Visvaldas Matijošaitis

PATVIRTINTA

Kauno miesto savivaldybės tarybos

2017 m. spalio 17 d.

sprendimu Nr. T-697

**VISUOMENINĖS PASKIRTIES OBJEKTŲ PRIEINAMUMO DIDINIMO PROGRAMA**

**I SKYRIUS**

**BENDROSIOS NUOSTATOS**

1. Visuomeninės paskirties objektų prieinamumo didinimo programos (toliau – Programa) paskirtis – finansuoti juridinių asmenų valdomų visuomeninės paskirties pastatų, šalia jų esančių teritorijų tvarkymą ir pritaikymą gyventojų kultūros, sporto, turizmo, laisvalaikio ir kitiems poreikiams tenkinti, didinant prieinamumą prie jų.

2. Pagal Programą juridiniais asmenimis laikomi viešieji ir privatieji juridiniai asmenys (toliau – Asmenys).

3. Pagal Programą visuomeninės paskirties pastatams priskiriamas visuomenės reikmėms naudojamas nekilnojamasis turtas (pastatai, patalpos) ir jam eksploatuoti naudojami žemės sklypai (teritorijos), kurie nuosavybės ar patikėjimo teise arba kitais pagrindais (panauda, nuoma ir kt.) valdomi Asmenų (toliau – Objektai). Objekto valdymo terminas po paraiškos pateikimo datos turi būti ne trumpesnis nei dveji metai. Asmenys turi užtikrinti pagal Programą finansuojamame Objekte vykdomos veiklos tęstinumą dvejus metus nuo atsiskaitymo už skirtą finansavimą.

*Punkto pakeitimai:*

*Nr. ,
2024-05-14,
paskelbta TAR 2024-05-15, i. k. 2024-08867*

**II SKYRIUS**

**PROGRAMOS TIKSLAS IR UŽDAVINIAI**

4. Programos tikslas – Asmenų valdomų Objektų išsaugojimas, sutvarkymas, pritaikymas visuomenės poreikiams tenkinti ir jų prieinamumo didinimas, suteikiant Kauno miesto savivaldybės (toliau – Savivaldybė) finansavimą, atsižvelgiant į tais metais Savivaldybės biudžete patvirtintus asignavimus Programai finansuoti.

5. Programos uždaviniai:

5.1. pritaikyti Objektus gyventojų bendrajai kultūrai ugdyti, turizmo, sveikatinimo, sporto, socialinėms, užimtumo ir kitoms veikloms plėtoti;

5.2. skatinti Asmenų įtraukimą ir jų valdomų Objektų tinkamą priežiūrą ir panaudojimą visuomenės poreikiams;

5.3. didinti Kauno miesto turistinį ir investicinį patrauklumą.

6. Pagal Programą finansavimas gali būti skiriamas tiems Asmenų valdomiems Objektams, kurie atitinka kvietime teikti paraiškas (toliau – Kvietimas) nurodytus kriterijus ir kitas sąlygas.

**III SKYRIUS**

**PROGRAMOS ADMINISTRAVIMAS**

7. Programos lėšos naudojamos Asmenų pateiktoms paraiškoms dėl Objektų prieinamumo didinimo finansuoti.

8. Lėšas Programai įgyvendinti skiria Savivaldybės taryba, tvirtindama Savivaldybės biudžetą.

9. Programą administruoja Savivaldybės administracijos direktorius arba jo įgalioti asmenys.

**IV SKYRIUS**

**PARAIŠKŲ TEIKIMAS IR VERTINIMAS**

10. Paraiškų teikimą, Asmenų informavimą, prioritetus, tinkamas ir netinkamas finansuoti išlaidas, atrankos kriterijus ir tvarką, sutarčių sudarymą, jų vykdymo priežiūrą ir atsiskaitymą už lėšų panaudojimą reglamentuoja Savivaldybės administracijos direktoriaus įsakymu patvirtintas Visuomeninės paskirties objektų prieinamumo didinimo programos įgyvendinimo tvarkos aprašas.

11. Asmenys, pageidaujantys gauti finansavimą, užpildo Savivaldybės administracijos direktoriaus įsakymu patvirtintos formos paraišką, kartu su ja pateikdami visus Kvietime nurodytus dokumentus. Už paraiškoje nurodytų duomenų teisingumą atsako Asmuo.

12. Paraiškos teikiamos Kvietime nustatyta tvarka ir terminais. Informacija apie Kvietimą, nurodant reikalavimus Asmenims, Objektams, paraiškų vertinimo kriterijus ir paraiškų teikimo tvarką, viešai skelbiama Savivaldybės interneto svetainėje www.kaunas.lt.

13. Savivaldybės administracijos direktoriaus patvirtinto Visuomeninės paskirties objektų prieinamumo didinimo programos įgyvendinimo tvarkos aprašo nustatyta tvarka atliekamas paraiškų administracinės atitikties vertinimas.

14. Atlikus paraiškų administracinės atitikties ir tinkamumo vertinimą, Savivaldybės administracija perduoda Kvietime nurodytas sąlygas atitinkančias paraiškas Savivaldybės mero potvarkiu sudarytai Programos lėšomis finansuotinų paraiškų atrankos darbo grupei (toliau – Darbo grupė). Darbo grupė paraiškas įvertina pagal Kvietime nurodytus kriterijus. Darbo grupė savo darbe vadovaujasi mero potvarkiu patvirtintu darbo reglamentu.

15. Darbo grupė, vertindama ir atrinkdama pateiktas paraiškas, siūlo konkretų finansavimo dydį Asmenims, atsižvelgusi į Savivaldybės tarybos patvirtintus tų metų Savivaldybės biudžeto asignavimus Programai finansuoti, ir teikia rekomendacijas Savivaldybės administracijos direktoriui dėl finansavimo skyrimo. Darbo grupės sprendimai įforminami protokolu.

16. Savivaldybės administracijos direktorius, gavęs Darbo grupės rekomendacijas, savo įsakymu patvirtina Savivaldybės biudžeto lėšomis finansuojamų Objektų sąrašą.

17. Savivaldybės administracijos direktoriaus įsakymu patvirtintas finansuojamų Objektų sąrašas skelbiamas Savivaldybės interneto svetainėje www.kaunas.lt. Svetainėje taip pat skelbiama informacija apie Objektus, kuriems nebuvo skirtas finansavimas.

18. Ne vėliau kaip per 30 kalendorinių dienų nuo Savivaldybės administracijos direktoriaus įsakymo dėl finansuojamų Objektų sąrašo patvirtinimo išleidimo su jame nurodytais Asmenimis sudaromos Savivaldybės administracijos direktoriaus patvirtintos formos biudžeto lėšų naudojimo sutartys (toliau – Sutartis). Sutartis su Asmenimis pasirašo Savivaldybės administracijos direktorius arba jo įgaliotas asmuo.

19. Sutartyje nurodytos lėšos Asmeniui pervedamos Sutartyje nustatytais terminais ir tvarka.

**V SKYRIUS**

**ATSISKAITYMAS IR KONTROLĖ**

20. Atsiskaitymo už Sutarties įgyvendinimą ir gautas lėšas terminai ir tvarka reglamentuojami Sutartyje.

21. Už tikslingą lėšų panaudojimą atsako Sutartį pasirašęs Asmuo.

22. Nepanaudotos lėšos turi būti grąžintos į Sutartyje nurodytą sąskaitą iki einamųjų metų gruodžio 20 dienos.

23. Paaiškėjus, kad lėšos buvo panaudotos ne pagal paskirtį, Asmuo privalo lėšas grąžinti į Sutartyje nurodytą sąskaitą Sutartyje nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pakeitimai:**

1.

Kauno miesto savivaldybės taryba, Sprendimas

Nr. ,
2024-05-14,
paskelbta TAR 2024-05-15, i. k. 2024-08867

Dėl Kauno miesto savivaldybės tarybos 2017 m. spalio 17 d. sprendimo Nr. T-697 „Dėl Visuomeninės paskirties objektų prieinamumo didinimo programos patvirtinimo“ pakeitimo